text: Weekendaviser på vej
  12 april 2013 kl. 10.49
  Fra 19. april udkommer Lokalavisen Budstikken i Vejle og Fredericia to gange om ugen. Den normale avis vil fortsat blive husstandsomdelt midt på ugen. De nye weekendaviser omdeles fredag og lørdag.
  - Weekendaviserne skal beskrive, hvad der sker i den kommende weekend med fokus på livsstil og forbrug. Nye film der har premiere, teateroplevelser, større arrangementer i byen ligesom forbrugsrelaterede artikler, madopskrifter og vinanmeldelser også bliver en naturlig del af de nye weekendaviser, siger den lokale mediechef Charlotte Pour til Danske Medier.
  De nuværende aviser, som udkommer midt i ugen, skal fortsat dække bredt.
  De to nye weekendaviser udkommer i et samlet oplag på ca. 73.000 eksemplarer i Vejle og Fredericia.
  